Politiet efterlyser nu to mænd, der mistænkes for at stå bag et voldsomt røveri og bortførsel af en medarbejder. Den dramatiske episode er fanget på video

Københavns Vestegns Politi beder nu offentligheden om hjælp til at finde to mænd, der mistænkes for at stå bag et butikstyveri, som udviklede sig til røveri, vold og kortvarig frihedsberøvelse.

Det oplyser Københavs Vestegns Politi i en pressemeddelselse.

Episoden fandt sted torsdag 27. juli 2017 omkring klokken 14, hvor to gerningsmænd henvendte sig i Føtex i Rødovre Centrum.

Gerningsmændene fyldte herefter en indkøbskurv med elektronik og kød og forlod butikken uden at betale.

En butiksdetektiv handlede instinktivt og løb efter de to gerningsmænd, som hurtigt løb over parkeringspladsen og satte sig ind i en sort Peugeout.

Butiksdetektiven fik fat i tyvene ved at åbne bilens passagerdør, men det fik gerningsmændene til at bakke bilen og hive butiksdetektiven ind i den.

Fanget på video

De dramatiske øjeblikke er fanget på en video fra overvågningskamera, som politiet nu har offentliggjort. Her ser man først de to gerningsmænd flygte over parkeringspladsen, hvorefter medarbejderen i den blå bluse løber efter dem i fuld fart.

På videoen ses det, hvordan gerningsmændene trækker butiksdetektiven ind i bilen og kører væk fra stedet med ham. I bilen blev han ifølge politiet sparket flere gange, før han blev sat af ved Højnæsvej kort tid efter.

Hos Københavns Vestegns Politi ser de med stor alvor på sagen.

- Der er tale om en forbrydelse, som udvikler sig ganske voldsomt undervejs og hvor vi håber at offentligheden kan hjælpe os med at finde de to gerningsmænd på baggrund af overvågningsbillederne, siger politikommissær Henrik Hougaard.

Politiet offentliggør billeder og signalement

Københavns Vestegns Politi har i forbindelse med efterlysningen offentliggjort et signalement af de to gerningsmænd sammen med billeder og video, der viser de to mænd i aktion.

Gerningsmand A beskrives som:

Mand, 20-25 år, ca. 175 cm., kraftig af bygning, udenlandsk af udseende, kraftigt rundt ansigt.

Iført hættetrøje, hvid t-shirt, mørke bukser, samt mørk kasket.

Gerningsmand B beskrives som:

Mand, 20-25 år, ca. 185 cm., spinkel af bygning, udenlandsk af udseende.

Iført, mørk jakke-/trøje, lyse shorts samt sort hue.

Kan du hjælpe med sagen, sidder Københavns Vestegns Politi klar ved telefonerne på 43861448 eller 114.